﻿ Varokaa aaltoja

Kyllä merellä pärjätään, nyt on pahin aalto maan puolella. Se on Delta-variaation, ns. neljäs aalto. Jota koko maailma kavahtaa. Saari-valtiot voivat tietenkin sanoa senkin tulleen mereltä.

Meri, merenkulku ja aallokko, kulkevat aina käsi kädessä. Onhan merenkulku maailman toiseksi vanhin ammattikin. Tosin väitetään ettei, maailman vanhin ammatti olisi pysynyt ykkösenä, ilman merenkulkua.

Väitetään myös, että joka seitsemäs aalto on suurin ja pahin. Voihan se joskus olla sekin. Totta sen sijaan on, että aallon ollessa riittävän korkea, se murtuu. Murtuvan aallon etuosa on melkein pystysuora. Ja siksi erittäin vaarallinen, kaluston koosta riippuen. Erikokoisten aaltojen esiintymisellä ei ole esiintymisnumeroa.

Oma ensi kokemukseni myrskyn poikasesta on n. 55 vuoden takaa. Kun sen aikaisella "hi- kihöyryllä" Biskajan kulmilla puskimme kohti länttä. Kansilastia koeteltiin kovasti ja kävelysiltakin katosi yön aikana. Keskilaivalta ei ollut toistaiseksi asiaa ahterin lepotiloihin.

Myrskyn laannuttua näin viimeisen ruokalistani kuuman savupiipun kyljestä, jonne olin sen k-sillalta ruiskauttanut. Praktiikastakaan ei vielä ollut apua, mutta urheilun pohjustama terve meri- ja maalaiselämä Merikarvialla, antoi hyvän fyysisen kunnon. Sekä valmiuden rakastamaan merta sen kaikissa muodoissa.

Nyt olisi sitä praktiikkaakin, mutta selviytyminen vastaavasta tilanteesta ei enää onnistuisi. Ruokalistakin tulisi kerrosta alempaa, eikä edes Tenakaan sitä pidättelisi.

Tatuoinnit liitettiin ennen merimiehiin. En ollut suuremmin ihastunut siihen taiteeseen. Muistelin edellä tapahtumaa 55 vuotta sitten, siirrän nyt ennusteen saman verran eteenpäin. Nykyään tämä tatuoinneilla tahriminen on suuri buumi. Joten tatuointien poistajilla on silloin tulevaisuudessa todellinen markkinarako. Kun rypyt tekee hymystä irvistyksen ja tekstien sanoma muuttuu. "Maailman rakkain Vilhelmiina", kertoo silloin:

” ilman akkain Vilhelmia".

Myös Suomi on silloin kaksikielinen. Toinen kieli on Englanti. Mutta niinhän se on, että suurimmatkin aallot häviävät, jälkeä jättämättä. Meillä on kuitenkin yksi aalto, jonka jäljet näkyvät, jälkipolvillekin. Hänen etunimensä on Alvar. Häntä ei tarvitse varoa, vaan kansalaistuntoa nostaen, ihastella.

Kalevi Pirttijärvi